Jóladagatal : Gómsætar fiskuppskriftir í aðdraganda jóla Þar sem kjöt er ómissandi þáttur jólahalds hjá mörgum Íslendingum er upplagt síðustu vikurnar fyrir jól að borða vel af fiski og jurtafæði . Ríkuleg neysla af heilkornavörum , grænmeti , ávöxtum , baunum og linsubaunum dregur úr líkum á krabbameini . Lax í mangó eða pönnusteikt rauðspretta ? Fáðu uppskriftirnar ! Fiskur er ríkur af næringarefnum sem eru af skornum skammti í öðrum fæðutegundum , seleni , joði , löngum ómega - 3 fitusýrum og D-vítamíni . Í íslenskum ráðleggingum um mataræði er mælt með tveimur til þremur fiskmáltíðum í viku , þar af ætti ein að vera feitur fiskur . Hvort fiskneysla tengist krabbameini er óljóst en nýleg skýrsla unnin fyrir Krabbameinsfélagið bendir til þess að fiskneysla , og þá sérstaklega neysla á feitum fiski , veiti vernd gegn myndun brjóstakrabbameins . Í stað fínunninna vara er æskilegt að velja heilkornabrauð , heilkornapasta ( spagettí , skrúfur , lasagna plötur o.fl. ) , bygg og hýðishrísgrjón . Í búðinni er gott að horfa eftir Skráargatinu , en til að geta borið Skráargatið verða vörur að uppfylla sérstök lágmarksskilyrði fyrir trefjum og heilkorni og hámarksskilyrði fyrir sykri , salti og fitu . Einnig er gott að vita að í innihaldslýsingu á matvörum er innihaldsefnum raðað í magnröð , frá mesta í minnsta . Þannig má til dæmis sjá hvort meira sé af heilhveiti eða hveiti í brauði . Krabbameinsfélagið hvetur landsmenn til að borða ríkulega af fiski og jurtafæði þessa viku fyrir jól . Kíktu á uppskriftirnar en passaðu bara að ganga frá afgöngunum áður en Pottasleikir og Askasleikir komast í þá .